ΚΑΝΟΝΙΣΜΟΣ (ΕΟΚ) αριθ. 2565/93 ΤΗΣ ΕΠΙΤΡΟΠΗΣ της 17ης Σεπτεμβρίου 1993 για την τροποποίηση του κανονισμού (ΕΟΚ) αριθ. 891/89 περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα των σιτηρών (1), όπως τροποποιήθηκε από τον κανονισμό (ΕΟΚ) αριθ. 2193/93 της Επιτροπής (2), και ιδίως το άρθρο 9 παράγραφος 2 και το άρθρο 13 παράγραφος 6,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς στον τομέα της όρυζας (3), όπως τροποποιήθηκε τελευταία από τον κανονισμό (ΕΟΚ) αριθ. 1544/93 (4), και ιδίως το άρθρο 10 παράγραφος 2 και το άρθρο 17 παράγραφος 5,

Εκτιμώντας:

ότι, σύμφωνα με τον κανονισμό (ΕΟΚ) αριθ. 891/89 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3570/92 (6), λαμβανομένης υπόψη της κατάστασης του ανταγωνισμού στην παγκόσμια αγορά και όταν πρόκειται να συναφθεί σύμβαση η οποία δικαιολογεί διάρκεια μεγαλύτερη της κανονικής, προβλέπεται η χορήγηση πιστοποιητικών εξαγωγής για τα κυριότερα προϊόντα με ειδική διάρκεια ισχύος, κατόπιν αιτήσεως του ενδιαφερομένου, υπό όρους που αφορούν κυρίως την υποβολή, στον αρμόδιο οργανισμό, της σύμβασης παράδοσης- βάσει της αποκτηθείσας εμπειρίας, πρέπει να θεσπισθούν επιπλέον προϋποθέσεις, για να εξασφαλισθεί η εύρυθμη εφαρμογή της παρούσας διάταξης-

ότι, λόγω των δημοσιονομικών δυσχερειών και της κατάστασης που επικρατεί στην εσωτερική και κοινοτική αγορά ή στην παγκόσμια αγορά, ενδείκνυται, ίσως, ο περιορισμός της χορήγησης πιστοποιητικών εξαγωγής με ειδική διάρκεια ισχύος- ότι, για να γίνει η διαχείριση της χορήγησης των εν λόγω πιστοποιητικών, πρέπει να προβλεφθεί ότι η αίτηση χορήγησης πιστοποιητικού εξαγωγής μακράς διαρκείας συνοδεύεται από δήλωση της χώρας εισαγωγής ότι υπάρχει η σύμβαση παράδοσης η οποία πρόκειται να συναφθεί με την επιφύλαξη, ενδεχομένως, της έκδοσης του πιστοποιητικού, για μία ποσότητα και μία περίοδο παράδοσης που αντιστοιχούν στο πιστοποιητικό για το οποίο υποβάλλεται αίτηση- ότι πρέπει, επίσης, να προβλεφθεί ότι τα πιστοποιητικά αυτά εκδίδονται μόνο μετά από έλεγχο που διενεργείται από τον αρμόδιο οργανισμό στον οποίο υποβλήθηκαν οι αιτήσεις, λαμβανομένων υπόψη των οικονομικών πλευρών της προβλεπόμενης εξαγωγής και με την επιφύλαξη της υποβολής της οριστικής σύμβασης μεταξύ των αυτών μερών σε τακτή προθεσμία-

ότι, με βάση την αποκτηθείσα πείρα, φαίνεται ότι οι συμβάσεις εξαγωγών με προορισμό τις χώρες ΑΚΕ υφίστανται συχνά τροποποιήσεις εκ μέρους των χωρών προορισμού- ότι, για να μειωθεί ο κίνδυνος αυτός, θα ήταν σκόπιμο οι εν λόγω συμβάσεις να εφαρμόζονται εν μέρει σε άλλη χώρα προορισμού, εφόσον η χώρα αυτή ανήκει στην ίδια ομάδα χωρών-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 11 του κανονισμού (ΕΟΚ) αριθ. 891/89 τροποποιείται ως εξής:

1. Η παράγραφος 1 αντικαθίσταται από το ακόλουθο κείμενο:

"1. Σε ειδικές περιπτώσεις, η διάρκεια ισχύος του πιστοποιητικού εξαγωγής για το μαλακό σιτάρι, το σκληρό σιτάρι, τη σίκαλη, το κριθάρι, το καλαμπόκι, το ρύζι, το σιτάλευρο και το αλεύρι σίκαλης, τα πλιγούρια και τα σιμιγδάλια σκληρού σιταριού, τα προϊόντα που υπάγονται στον κωδικό ΣΟ 2309, με εξαίρεση τους κωδικούς ΣΟ 2309 10 70, 2309 10 90, 2309 90 10, 2309 90 70, 2309 90 91 και 2309 90 99, περιεκτικότητας σε γαλακτοκομικά προϊόντα κατώτερης του 50 % κατά βάρος, είναι δυνατόν αν είναι μεγαλύτερη από τη διάρκεια ισχύος που αναφέρεται στο άρθρο 9 παράγραφος 1, εφόσον ο ενδιαφερόμενος πρόκειται να συνάψει σύμβαση που δικαιολογεί μεγαλύτερη διάρκεια ισχύος. Για το σκοπό αυτό, ο ενδιαφερόμενος υποβάλλει στον αρμόδιο οργανισμό έγγραφο αποδεικτικό στοιχείο το οποίο προέρχεται από επίσημο οργανισμό ή εταιρεία που έχει την έδρα της στη χώρα προορισμού της εξαγωγής. Η γραπτή αυτή απόδειξη πρέπει να αναφέρει, εκτός από την ποσότητα και την ποιότητα των εν λόγω εμπορευμάτων, την προθεσμία παράδοσης και τους όρους που αφορούν τις τιμές. Το κράτος μέλος ενημερώνει αμέσως την Επιτροπή αποστέλλοντας αντίγραφο της εν λόγω αποδείξεως."

2. Η παράγραφος 2 δεύτερο και τρίτο εδάφιο, αντικαθίσταται από το ακόλουθο κείμενο:

"Για τις εξαγωγές με προορισμό μία ή περισσότερες χώρες ΑΚΕ εντός μιας από τις ομάδες χωρών ΑΚΕ που καθορίζονται στο παράρτημα ΙΙΙ και έχουν υπογράψει τη σύμβαση της Λομέ, η ελάχιστη ποσότητα που προβλέπεται στο πρώτο εδάφιο μειώνεται:

- σε 20 000 τόνους όσον αφορά το μαλακό σιτάρι, το σκληρό σιτάρι, τη σίκαλη, το κριθάρι, το καλαμπόκι, το σιτάλευρο και το αλεύρι σίκαλης, τα προϊόντα που υπάγονται στον κωδικό ΣΟ 2309, με εξαίρεση τους κωδικούς ΣΟ 2309 10 70, 2309 10 90, 2309 90 10, 2309 90 70, 2309 90 91 και 2309 90 99 περιεκτικότητας σε γαλακτοκομικά προϊόντα μικρότερης του 50 % κατά βάρος

και

- σε 5 000 τόνους όσον αφορά τα πλιγούρια και τα σιμιγδάλια σκληρού σίτου και ρυζιού.

Οι αιτήσεις που αφορούν περισσότερες χώρες εντός μιας από τις ομάδες χωρών ΑΚΕ πρέπει να προσδιορίζουν το όνομα κάθε χώρας που προβλέπεται ως τόπος προορισμού".

3. Η παράγραφος 3 αντικαθίσταται από το ακόλουθο κείμενο:

"3. Το κράτος μέλος όπου ανήκει ο αρμόδιος οργανισμός στον οποίο υποβλήθηκε η αίτηση εξετάζει τις αιτήσεις αφού λάβει υπόψη ιδίως την ποσότητα και την οικονομική σημασία της εξεταζόμενης εξαγωγής, καθώς επίσης και τις συγκεκριμένες δυνατότητες πραγματοποίησης της εξαγωγής, σε περίπτωση αποδοχής, προσφεύγει στην Επιτροπή η οποία αποφασίζει σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 1766/92 του Συμβουλίου (*) ή στο άρθρο 26 του κανονισμού (ΕΟΚ) αριθ. 1418/76. Σε περίπτωση αποδοχής, η Επιτροπή καθορίζει ειδικότερα προθεσμία εντός της οποίας ο ενδιαφερόμενος πρέπει να υποβάλει τη σύμβαση στον αρμόδιο οργανισμό. Ο εν λόγω οργανισμός ανακοινώνει την απόφαση στον ενδιαφερόμενο.

(*) ΕΕ αριθ. L 181 της 1. 7. 1992, σ. 21."

4. Στην παράγραφο 4 πρώτο εδάφιο, η τελευταία φράση αντικαθίσταται από το ακόλουθο κείμενο:

"Η χώρα ή οι χώρες προορισμού εντός της ιδίας ομάδας αναφέρονται στο τετραγωνίδιο 7 και το πιστοποιητικό συνιστά υποχρέωση εξαγωγής προς τη συγκεκριμένη χώρα ή ομάδα χωρών, για την οποία υποβλήθηκε η αίτηση. Ωστόσο, μέσα στα όρια του 10 % των ποσοτήτων που αναφέρονται στο πιστοποιητικό, ο οικονομικός φορέας μπορεί να εκτελέσει τη σύμβασή του για άλλη χώρα προορισμού υπό τον όρο ότι αυτή ανήκει στην ίδια ομάδα χωρών που αναφέρεται στο παράρτημα ΙΙΙ."

Άρθρο 2

Το παράρτημα του παρόντος κανονισμού προστίθεται στον κανονισμό (ΕΟΚ) αριθ. 891/89 ως παράρτημα ΙΙΙ.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Σεπτεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 181 της 1. 7. 1992, σ. 21.

(2) ΕΕ αριθ. L 196 της 5. 8. 1993, σ. 22.

(3) ΕΕ αριθ. L 166 της 25. 6. 1976, σ. 1.

(4) ΕΕ αριθ. L 154 της 25. 6. 1993, σ. 5.

(5) ΕΕ αριθ. L 94 της 7. 4. 1989, σ. 13.

(6) ΕΕ αριθ. L 362 της 11. 12. 1992, σ. 51.

ΠΑΡΑΡΤΗΜΑ

"ΠΑΡΑΡΤΗΜΑ ΙΙΙ

Ομάδες χωρών ΑΚΕ που υπογράφουν τη σύμβαση της Λομέ

/* ΠΙΝΑΚΕΣ: δείτε Ε.Ε. */